PYRMAIS LASEJUMS
Am 6, 1a. 4-7
Bogōtnīku vīglprōteiba.
LASEJUMS NU PRAVĪŠA AMOSA GRŌMOTAS
Tai soka vysuvareigais Kungs:
«Bāda bezryupeigajam Sionā un tim, kas
pasaļaun uz Samarijas kolnu! Jī guļ zylūņkaula atpyutas krāslūs un izastīp sovōs
gultōs, ād jārus nu gonomō pulka un teļus nu lellūpu bora vyda. Jī dzīd arfas
skaņu pavadeibā, leidzeigi Davidam gudroj sev muzykas instrumentus. Jī dzer
veinu nu kausim, ir svaideiti ar vyslobōkom eļļom un nimoz naskumst par Jezupa
drupom. Tōpēc tagad jī dūsīs prūjom kai pyrmī storp trimdinīkim, un tiks aizvōkts
šys pleitnīku bors.»
Tys ir Dīva vōrds.
PSALME 146 (145)
Refrens: Teic,
muna dvēsele, Kungu! (R. Ps 104, 1a) vai: Alleluja.
6 Kungs
uzticeibu sorgoj uz myužim,
7 nas
taisneibu apspīstajim,
dūd izsolkušajim maizi.
Kungs atbreivoj važōs īkoltūs.
Refrens
8 Kungs
atdūd oklajim gaismu,
Kungs paceļ nūmōktūs,
Kungs mīļoj taisneigūs,
9 Kungs
sorgoj svešinīkus;
Refrens
bōriņus un atraitnes jys atbolsta,
bet izjauc grēcinīku ceļu.
10 Kungs
vaļdeis myužeigi,
tovs Dīvs, Sion, – paaudžu paaudzēs.
Refrens
ŪTRAIS LASEJUMS
1 Tim 6, 11-16
Bausleiba jōnūsorgoj napōrkōpta leidz pat Kunga atnōkšonai.
LASEJUMS NU SVĀTŌ APOSTOLA PŌVULA PYRMŌS VĒSTULES TIMOTEJAM
Tu, ak Dīva cylvāk, sekoj taisneibai, dīvbejeibai,
ticeibai, mīlesteibai, pacīteibai, lānprōteibai! Izceinej lobū ticeibas ceiņu, īgyusti
myužeigū dzeivi, uz kuru tu esi aicynōts un kuru esi atzinis ar lobu līceibu
daudzu līcinīku prīškā. Es tev pavēleju Dīva prīškā, kas vysu uztur dzeivu, un Kristus
Jezus prīškā, kas deve lobu līceibu Poncija Pilata laikā, lai tu bausleibu sorgōtu
naaptraipeiti un navainojami leidz myusu Kunga Jezus Kristus atnōkšonai, kuru
sovā laikā parōdeis svēteigais un vīneigais Varenais, vaļdnīku Vaļdnīks un
kungu Kungs. Jam vīneigajam ir namērsteiba, un jys mīt napīejamā gaismā, kū nav
redzējis nivīns nu cylvākim, un ari redzēt navar: jam gūds un myužeigō vara.
Amen.
Tys ir Dīva vōrds.
PYRMSEVANGELIJA DZĪDŌJUMS
2 Kor 8, 9
Alleluja.
Jezus Kristus, byudams bogōts, jyusu dēļ
ir klivis nabogs,
lai ar sovu nabadzeibu jyusus dareitu
bogōtus.
Alleluja.
EVANGELIJS
Lk 16, 19-31
Leidzeiba par Lazaru un bogōtnīku.
LASEJUMS NU JEZUS KRISTUS EVANGELIJA, KŪ UZRAKSTEJIS SVĀTAIS LUKASS
Tymā laikā Jezus saceja farizejim:
«Beja kaids bogōts cylvāks, kas gērbēs
purpurā un smolkūs audumūs un ik dīnas lapni dzīrōja. Bet pi jō durovom gulēja
kaids nabogs, vōrdā Lazars. Jys beja pōrklōts vōtim un ilgōjōs ramdynōt
izsolkumu ar tū, kas nūkryta nu bogōtnīka golda. Bet suni nōce un laizeja jō
augūņus. Un nūtyka tai, ka nabogs nūmyra, un eņgeli jū aiznese Abrahama klēpī.
Un nūmyra ari bogōtnīks un tyka apglobōts. Un eļnē jys, cīsdams mūkas, pacēle
sovas acis un nu tōlīnes īraudzeja Abrahamu un Lazaru jō klēpī. Un jys saukdams
saceja: «Tāvs Abraham, apsažāloj par mani un syuti Lazaru, lai jys īmārc sova pērsta
golu yudinī un atvāsynoj munu mēli, jo es ļūti cīšu šymōs līsmēs.» Bet Abrahams
atbiļdēja: «Pīmini, dāls, ka tu sovus lobumus sajēmi sovā dzeivē, bet Lazars
turpretim ļaunu. Un tagad jys šeit teik īprīcynōts, bet tu cīt mūkas. Un klōt
pi vysa tō storp mums un jums atsarūn lels bezdibiņs, lai tī, kas nu šejīnes
grybātu aizīt pi jums, tō navarātu, ni ari nu turīnes kas spātu atnōkt pi
mums.» Bet jys saceja: «Tod es lyudzu tevi, tāvs, ka tu jū aizsyuteitu uz muna
tāva nomu – maņ taču ir pīci brōli – lai jys breidynoj tūs, ka ari jī nanūnōktu
šymā mūku vītā.» Bet Abrahams atbiļdēja: «Jim ir Mozus un Pravīši. Lai klausa tūs!»
Bet jys saceja: «Nā, tāvs Abraham! Bet jo kaids nu myrušajim aizītu pi jim, tod
gon jī atsagrīztu.» Bet Abrahams jam saceja: «Jo jī naklausa Mozu un Pravīšus, tod,
pat jo kaids nu myrūnim augšancaltūs, jī naīticēs.»»
Tys ir Kunga vōrds.
ltg_Latn gla_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn nso_Latn gle_Latn ltg_Latn lvs_Latn ltg_Latn quy_Latn ltg_Latn ltg_Latn ltg_Latn kab_Latn lvs_Latn ltg_Latn ltg_Latn ltg_Latn lvs_Latn ltg_Latn kab_Latn ltg_Latn ltg_Latn lvs_Latn ltg_Latn ltg_Latn kab_Latn ltg_Latn kmr_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn knc_Latn ltg_Latn ltg_Latn nno_Latn dzo_Tibt ltg_Latn ltg_Latn ltg_Latn sun_Latn dzo_Tibt afr_Latn est_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn